Пашэхэм зы яхощI
Къэбэрдей-Балъкъэрым футболымкIэ и щIымахуэ чемпионатым и зи чэзу джэгугъуэр щэбэтымрэ тхьэмахуэмрэ зэхэтащ. Абы иужькIэ пашэныгъэр зыIыгъ командэхэм зы яхэщIащ.
Топ дигъэкIахэмрэ къыхудагъэкIахэмрэ зэрызэху-щытым и фIыгъэкIэ зэхьэзэхуэм бжьыпэр щызыубыда Налшык и «Спарта»-р зэуэзэпсэу еплIанэ увыпIэм нэс къекIуэтэхащ, къалащхьэм и «Спартак»-м къызэрыхигъащIэу. Абы и хьэрхуэрэгъум Iэмал игъуэтащ турнир таблицэм и «гупкIэм» къыщхьэщыкIуэтыну.
ЩIымахуэ чемпионатым пашэныгъэр щызэдаубыдащ япэ джэгугъуищми щытекIуахэу «Звезда»-м, «Школ №31-Русгидро»-м, «Къэхъуным». Ахэр иджыпсту зэрызэщхьэщыкIыр топ дагъэкIахэмрэ къыхудагъэкIахэмрэ зэрызэхущытыращ. Абы щыгъуэми къэхъундэсхэм я закъуэщ мы зэхьэзэхуэм иджыри къэс зи гъуэр хамыгъэщIэфар.
Узэмыса Iуэхугъуэщ «Автозапчасть»-р иужь дыдэ увыпIэм щыту плъагъуныр. АрщхьэкIэ зэхьэзэхуэм щIидза къудейщ икIи зэхъуэкIыныгъэ Iэджи турнир таблицэм дяпэкIэ зэригъуэтынум шэч хэлъкъым.
ЕтIуанэу зэкIэлъхьэужьу къыхагъэщIащ Къэбэрдей-Балъкъэрым футболымкIэ и щIымахуэ чемпионыр. «Мурбек»-м иджы къе-фIэкIащ «Ансар»-р.
АдэкIэ щыгъуазэ фыхуэтщIынщ ещанэ джэгугъуэм кърикIуа бжыгъэхэм. Мис ахэр: «ГорИс-179 Кавказкабель» (Прохладнэ) — «Спартак-Налшык-2000» (Налшык) — 0:0,«Спартак» (Налшык) — «Спарта» (Налшык) — 2:1, «ЛогоВАЗ» (Бабугент) — «Звезда» (Налшык) — 3:5,«Велес» (Къэрэгъэш) — «Къэхъун» (Къэхъун) — 0:2, «Мурбек» (Налшык) — «Ансар» (Налшык) — 0:2,«Союз-Сэрмакъ» (Налшык) — «Автозапчасть» (Бахъсэн) — 2:0,«Спартак-Налшык-Д» (Налшык) — «Шагъдий» (Зеикъуэ) — 3:1,«Школ №31-Русгидро» (Налшык) — «Къулъкъужын-Тэрч» (Къулъкъужын) — 1:0.
Жыласэ Заурбэч
